ນົກກາງແກສັນຕິພາບ ຂອງຫວຽດນາມ ຖືກຂ້າຕາຍ ເກືອບເຄິ່ງນຶ່ງແລ້ວ
ຜູ້ລ້ຽງແລະເຝິກແອບນົກກາງແກ ເວົ້າວ່າ ຈໍານວນຫຼາຍຂອງນົກກາງແກ 1,000 ໂຕນັ້ນ ຄົງໄດ້ຖືກຂ້າເປັນອາຫານ ຂອງຊາວຫວຽດນາມໄປແລ້ວ.
ຜູ້ຊາຍຊາວຫວຽດນາມ ທີ່ໄດ້ຝຶກແອບນົກກາງແກຂາວ 1,000 ຕົວ ທີ່ນໍາໄປປ່ອຍໃນ ນະຄອນຫລວງ Hanoi ໃນການສະຫຼອງຄົບຮອບ 1,000 ປີ ນັ້ນ ກ່າວວ່າ ເກືອບວ່າ ເຄິ່ງນຶ່ງຂອງພວກນົກກາງແກເຫຼົ່ານີ້ ໄດ້ຖືກຂ້າແລະຈໍານວນຫຼາຍນັ້ນ ຄົງໄດ້ຖືກຂ້າເປັນອາຫານຂອງຊາວຫວຽດນາມໄປແລ້ວ ໃນການໃຫ້ສໍາພາດຂ່າວຫວ່າງມໍ່ໆມານີ້ ນາຍ Pham Tai Thu ໄດ້ສະແດງເຖິງຄວາມ ນ້ອຍໃຈແລະຜິດຫວັງໃນການສູນເສຍພວກນົກເຫຼົ່ານີ້ ທີ່ລາວໄດ້ຫວັງໄວ້ວ່າ ພວກມັນຈະ ຂະຫຍາຍພັນອອກໄປ ແລະເປັນສັນຍາລັກຂອງສັນຕິພາບ ລາວກ່າວວ່າ ພວກນົກກາງແກບາງຈໍານວນໄດ້ຖືກໃສ່ຢາພິດ ຫຼືບໍ່ກໍຕາຍຍ້ອນໂຣຄາພະຍາດ ສ່ວນບາງຈໍານວນກໍໄດ້ຖືກຈັບແລ້ວນໍາເອົາໄປຂາຍໃຫ້ພວກຮ້ານອາຫານ ນາຍ Thu ກ່າວ ວ່າ ລາວໄດ້ບາກບັ່ນລ້ຽງດູແລະຝຶກແອບພວກນົກກາງແກເຫຼົ່ານີ້ ເພື່ອໃຫ້ພວກມັນບີນກັບ ຄືນໄປຢູ່ທີ່ສວນພຶກສາຊາດຂອງຮາໂນ່ຍ ຫຼັງຈາກທີ່ຖືກປ່ອຍໃນການສະຫຼອງວັນຄົບຮອບ 1000 ປີ ຂອງນະຄອນຫລວງ ໃນຕົ້ນເດືອນຕຸລາທີ່ຜ່ານມານີ້ແລ້ວ ລາວໄດ້ຫວັງໄວ້ວ່າ ພວກນົກກາງແກເຫຼົ່ານີ້ຈະຢູ່ຮວມກັນ ແລະສືບພັນ ຂະຫຍາຍໂຕເປັນຝູງໃຫຍ່ ແລະເປັນ ສັນຍາລັກຂອງການໂຜ່ໂຕອອກມາຈາກສົງຄາມເປັນຫຼາຍທົດສະຫວັດ ຂອງນະຄອນຫລວງ ຮາໂນຍນັ້ນ